  Виталий Пронин 16-тӥ куарусёнэ быдэс Россиын ортчоз «Кросс нации - 2017» бызьылонъя нунал. Шаерысьтымы валтӥсез забег кутскоз Ижысь Шор площадьын 11.45 часын. Радъясьёс та ужрадэ 3 сюрс 500 пала муртэ возьмало. Нырысь стартэ потозы элькунысьтымы кивалтӥсьёс но дано спортсменъёс. Азьвыл аръёсы сямен ик, ортчоз «Кизилиен зарядка». Маршрут сярысь ке верано, туэ воштӥськонъёс уз луэ. - Вуоно арын малпаськом Иж тыметлэн набережнояз выжыны, но туэ ми выль маршрут ӧм малпалэ, - шуиз Ижкар администрациысь мугорез кыдатон культурая но спортъя управленилэн кивалтӥсезлэн воштӥсез Илья Штайн. «Кросс нации - 2017» ужрадэ пыриськон понна сьӧре одно ик кутоно полис, справка но паспорт яке вордӥськем сярысь свидетельство (бызьылӥсьёсты нырысь регистрировать карозы). Вань ӵошатскисьёс басьтозы кузьым - номерен майка. Нош вормисьёс дуно кузьымъёсын пусъемын луозы. Елена Рябина  